b'\n_START_ARTICLE_\n\xc5\xa0okolaad\n_START_SECTION_\nAjalugu\n_START_PARAGRAPH_\nAastal 1502 j\xc3\xb5i Kolumbus Ameerikas oma esimese \xc5\xa1okolaadijoogi ja sai kingituseks kaasa veel kakaoube. Kuid sel ajal ei paistnud kakaooad talle t\xc3\xa4htsana, alles 27 aastat hiljem j\xc3\xb5udis \xc5\xa1okolaad Euroopasse._NEWLINE_Kuid \xc5\xa1okolaadi ajalugu on veelgi pikem. 6. sajandil kasutasid \xc5\xa1okolaadijooki juba maiad, kes elasid t\xc3\xa4nap\xc3\xa4eva L\xc3\xb5una-Mehhikos, metsikute kakaopuude kasvualal. Kindlaks on tehtud, et neid puid kasvatati ka kodu\xc3\xb5uedes. Maajad oskasid kakaoube r\xc3\xb6stida, seej\xc3\xa4rel pastaks h\xc3\xb5\xc3\xb5ruda ning valmistada sellest vee ja v\xc3\xbcrtside lisamise teel jooki nimega chocolatl. _NEWLINE_Algselt kasutati \xc5\xa1okolaadi joogina, seda ka pikka aega Euroopas. Maajade kultuuris oli \xc5\xa1okolaad igap\xc3\xa4evaelus t\xc3\xa4htsal kohal, seda kasutati nii usurituaalides kui ka abielu- ja lapses\xc3\xbcnnitseremooniates. Kakaoube kasutati ka raha asemel._NEWLINE_Kakaoube viidi laiali meritsi v\xc3\xb5i kanti seljas punutud korvides. Kakao oli esimene stimuleeriv jook, mis Euroopasse j\xc3\xb5udis, tee ja kohv j\xc3\xb5udsid hiljem. \xc5\xa0okolaadijoogid olid erilised ka selle p\xc3\xa4rast, et neid lubati juua ka paastu ajal. K\xc3\xb5rgest soost daamid j\xc3\xb5id isegi missade ajal kakaod. Kuna Hispaanias olid kakaojoogid tuntud vaid kuningakojas ning seda hoiti riigisaladusena, siis teistesse Euroopa riikidesse j\xc3\xb5udis \xc5\xa1okolaad alles aastak\xc3\xbcmnete p\xc3\xa4rast. Prantsusmaale j\xc3\xb5udis jook 1615. aastal, kus vastne Prantsusmaa kuninganna Austria Anna kuulutas joogi \xc3\xb5ukonnajoogiks ja sellega saavutati joogi populaarsus. Inglismaale j\xc3\xb5udis \xc5\xa1okolaad 1650. aasta l\xc3\xb5pul, kus see saavutas suure populaarsuse. Juba seitse aastat hiljem avati esimene \xc5\xa1okolaadituba ja peale seda muutus see veelgi populaarsemaks, \xc5\xa1okolaaditoad said h\xc3\xa4rrasmeeste ja poliitikute ning kirjanike kohtumiskohtadeks._NEWLINE_\xc5\xa0okolaadi valmistati tollal ja veel kaua aega hiljem tahketest \xc5\xa1okolaadikamakatest, sest kakaopulbrit polnud veel leiutatud. 18. sajandi l\xc3\xb5pul hakati \xc5\xa1okolaadijookidele lisama ka piima. 1765. aastal avati Ameerika mandril Massachusettsis esimene \xc5\xa1okolaaditehas, mis sisuliselt t\xc3\xa4hendas kakaoubadest \xc5\xa1okolaadijoogimassi tooraine valmistamise mehhaniseerimist. Kakaov\xc3\xb5i ja kakaomassi eraldamist veel ei tuntud. 19. sajand t\xc3\xb5i tormilise arengu Euroopas \xc5\xa1okolaadi kvaliteedis ja toodangu mitmekesisuses. Rajati \xc5\xa1okolaaditehaseid ja valmistati esimesi tahvel- ehk s\xc3\xb6\xc3\xb6gi\xc5\xa1okolaade. \xc3\x95piti eraldama kakaov\xc3\xb5id ja kakaomassi ning valmistama piima\xc5\xa1okolaadi ja kakaopulbrit. N\xc3\xbc\xc3\xbcd kasutati kakaopulbrit ja joogi nimetus muudeti \xc3\xbcmber kakaoks._NEWLINE_\xc5\xa0okolaadi leiutajaks peetakse Bristolis firmat Fry&Sons\xe2\x80\x99i, mis m\xc3\xbc\xc3\xbcs aastal 1847 toodet, mida paljud peavadki esimeseks maiustusena m\xc3\xbc\xc3\xbcdud \xc5\xa1okolaaditahvliks.\n_START_SECTION_\n\xc5\xa0okolaadi valmistamine\n_START_PARAGRAPH_\nK\xc3\xb5igepealt korjatakse valminud viljad puudelt (kaks korda aastas). Siis sorteeritakse v\xc3\xa4lja parimad kakaooad, need r\xc3\xb6stitakse p\xc3\xb6\xc3\xb6rlevates trumlites etten\xc3\xa4htud temperatuuril ja ajavahemikus k\xc3\xbcmme minutit kuni kaks tundi, olenevalt tootjast. Oad jahutatakse ja purustatakse. P\xc3\xa4rast jahtumist puistatakse oad omap\xc3\xa4rasesse tuulamismasinasse, kus teravad l\xc3\xb5ikeservad eemaldavad neilt koored, mis puhutakse \xc3\xa4ra v\xc3\xb5imsate ventilaatorite abil. Eba\xc3\xbchtlasteks t\xc3\xbckkideks purunenud tuumad lastakse \xc3\xbcle erineva tihedusega s\xc3\xb5elte, sorteeritakse vastavalt suurusele ja kasutatakse kas \xc5\xa1okolaadi v\xc3\xb5i kakaopulbri valmistamiseks._NEWLINE_Purustatud tuumad lastakse l\xc3\xa4bi eriliste valtside. Protsessiga kaasneva kuumuse ja tugeva h\xc3\xb5\xc3\xb5rumise m\xc3\xb5jul sulab ubades leiduv kakaov\xc3\xb5i ning tekib \xc5\xa1okolaadipasta, mille koostises on 53% kakaov\xc3\xb5id ja 47% tahket kakaomassi. Kui see vormitakse ja lastakse tahkuda, saab sellest m\xc3\xb5ru\xc5\xa1okolaad, paljud nimetavad seda ka keedu\xc5\xa1okolaadiks._NEWLINE_Seda massi pressitakse 25-tonnise pressj\xc3\xb5uga pressi abil, kus eraldub kakaov\xc3\xb5i. Kakaov\xc3\xb5i on rasvane kollakas vedelam mass. 10\xe2\x80\x9325% kakaov\xc3\xb5id j\xc3\xa4etakse tahke kakaoj\xc3\xa4\xc3\xa4gi hulka, millest hiljem jahvatatakse erineva rasvasisaldusega kakaopulbrit. Puhast kakaov\xc3\xb5id vajatakse mitmete \xc5\xa1okolaadisortide ja maiustuste tootmiseks ning valge \xc5\xa1okolaadi p\xc3\xb5hikomponendiks._NEWLINE_\xc5\xa0okolaaditahvlite ja muude maiustuste saamiseks segatakse \xc5\xa1okolaadipasta hulka mitmesuguseid lisandeid, millest olulisemad ja tavalisemad on kondenspiim ja suhkur. Lisatakse ka kakaov\xc3\xb5id, mis hoiab \xc5\xa1okolaadi tavatemperatuuril tahkena. Vorm ja tahkus aitavad hoida \xc5\xa1okolaadi ka riknemise eest._NEWLINE_Edasi m\xc3\xb5\xc3\xb5detakse \xc5\xa1okolaadipasta, piim, suhkur ja kakaov\xc3\xb5i retseptuurile vastavates kogustes suurtesse n\xc3\xb5udesse ning t\xc3\xb6\xc3\xb6deldakse seguriga \xc3\xbchtlaseks, koreda tekstuuriga puruks. Siis liigub puru keerukasse valtsimiss\xc3\xbcsteemi, mis pressib ja peenestab puru aina peenemaks. See on \xc5\xa1okolaadi kvaliteedi juures eriti oluline. Mittek\xc3\xbcllaldase peenestamise puhul on valmistoode s\xc3\xb5mera tekstuuriga, \xc3\xbclepeenestamine aga v\xc3\xb5ib muuta toote kleepuvaks ja n\xc3\xa4tskeks. Peenestatud segu suundub suurde t\xc3\xb5rde ehk kont\xc5\xa1i, kus mass s\xc3\xb5tkutakse, segatakse ja h\xc3\xb5\xc3\xb5rutakse v\xc3\xa4hemalt kaks, paremate sortide puhul isegi kuus p\xc3\xa4eva. See menetlus \xc3\xbchtlustab segu l\xc3\xb5plikult, laseb haihtuda \xc3\xbcleliigsel niiskusel ja m\xc3\xb5nedel ebasobivatel happelistel \xc3\xbchenditel ning aitab kaasa \xc5\xa1okolaadi maitse v\xc3\xa4ljakujunemisele ja mahenemisele. Siis l\xc3\xa4heb mass tempereerimisseadmesse, kus toimub korduv soojendamine ja jahutamine. Tempereerimine annab kakaov\xc3\xb5ile tagasi tema algse struktuuri, mis on vajalik \xc5\xa1okolaadile kauni l\xc3\xa4ike andmiseks ning h\xc3\xb5lpsa ja \xc3\xbchtlase sulamise tagamiseks._NEWLINE_Viimaseks sammuks on vormimine ja pakendamine. T\xc3\xa4nap\xc3\xa4eval pakendavad suurt\xc3\xb6\xc3\xb6stuses \xc5\xa1okolaaditahvleid masinad, kuid keerukad ja hinnalised \xc5\xa1okolaadid pakendatakse ka k\xc3\xa4sitsi.'